***Който се движи напред в науката, но изостава в нравствеността, повече върви назад./Аристотел/***

Уважаеми г- н Аристотел,

Времето, което ни разделя, е събрало в себе си толкова много човешки опит! Но аз няма да Ви тревожа с крайностите, до които човечеството е стигнало от пр. н. е. до двадесет и първия век от новата. А и това не е най- важното...

Аз съм Добрик- седмокласник, който е убеден, че вече е открил областта, в която вярва,че ще осъществява себе си- информатиката. Наука, която обединява познания от области, включително и тези, в които и днес ние Ви ценим като безспорен ерудит- математика, метафизика, етика. Днес ние , информатиците, приемаме всякакви научни предизвикателства, но сякаш някои са забравили най- важното – *Нравствеността*. Онази мярка, за която преди много векове Вие сте стигнали до прозрението, че ако отсъства, то ние не вървим по пътя на истинската наука.

Времето, в което живея, владее пространства, за които Вие едва ли сте подозирали, а любимата ми наука е способна да създаде продукти, с които да промени съдбата на планетата. Възможно е да създадем програми, владеещи космическото пространство и всички видове човешки дейности в образованието, медицината, икономиката, военното дело...Човекът се е загубил сред неизброими схеми, алгоритми и всякакви математически условности. Научната инерция така е завладяла времето ни, че понякога забравяме, че освен напредъка в науката, ни е нужна и *Тя* - нравствената сила, за да бъде пълноценно съществуването ни.Защото велики са умовете на учени, програмирали различни видове оръжия, но тези оръжия убиват, карат човека да се чувства нищожен.Не вървим ли тогава назад? Добрият програмист е не само авторитет в своята област, той трябва да бъде преди всичко човек с висока мярка за морал, с чувство за отговорност, с усещане за прозорливост къде е границата между хуманното и нехуманното.

Убеден съм, че успешният специалист по информатика има мотивация да работи, когато негов ориентир не са само славата и финансовата мощ, но и моралната удовлетвореност от стореното.Убеден съм, че е достойно да работя, когато знам , че създаденият от мен програмен продукт например ще помогне на хиляди хора със здравословни проблеми.Когато химическата индустрия разчита на моето изобретение да направи така , че да предотврати екологична катастрофа.Когато проектирането на транспортни средства е достатъчно сигурно именно благодарение на мен... За това са нужни не само думи , но и дела. Днес аз съм сигурен в избраната от мен посока и знам, че в информатиката пътят напред е за онези, които разширяват своите познания, непрекъснато търсят новото, различното, нетрадиционното.

А пътят назад, за който Вие ни предупреждавате?Той е за онези, които са далече от истинския разум, човещината и благородното предназначение на науката...

Поздрав през вековете!

Добрик